S-219/2017

Mál þetta, sem dómtekið var þann 5. desember sl., hefur lögreglustjórinn á Norðurlandi eystra höfðað fyrir dómi með ákæru, útgefinni 20. október sl., á hendur X:

„fyrir þjófnað, með því að hafa mánudaginn 24. apríl 2017, í verslun Hagkaupa að Furuvöllum 17 á Akureyri, stolið tveimur ilmvatnsglösum af gerðinni Lancome Miracle að verðmæti 9.999 krónur og Armani Si að verðmæti 10.999 krónur.

Telst þetta varða við 1. mgr. 244. gr. almennra hegningarlaga nr. 19, 1940.

Þess er krafist að ákærði verði dæmdur til refsingar, til greiðslu alls sakarkostnaðar.

Einkaréttarkrafa:

1. Hagi hf., kt. 6702303-2120, Hagasmára 1, Kópavogi gerir bótakröfu á hendur ákærða að fjárhæð kr. 20.998, auk vaxta skv. 1. mgr. 8. gr. laga nr. 38, 2001 24. apríl 2017 og þar til mánuður er liðinn frá birtingu kröfunnar en síðan dráttarvaxta skv. 1. mgr. 6. gr. sbr. 9. gr. laganna til greiðsludags. Að auki er krafist málskostnaðar að skaðlausu samkvæmt framlögðum málskostnaðarreikningi eða að mati dómsins, að teknu tilliti til virðisaukaskatts af málsflutningsþóknun.“

I.

Fyrirkall í máli þessu var fyrst gefið út 23. október sl., en síðan þann 14. nóvember sl. og var það birt á lögheimili ákærða þann 29. sama mánaðar. Við þingfestingu málsins sótti ákærði ekki þing, þrátt fyrir að í fyrirkallinu hafi þess verið getið að málið kynni að vera dæmt að honum fjarstöddum, sbr. 1. mgr. 155. gr. laga nr. 88/2008. Er því heimilt skv. 161. gr. sömu laga að leggja dóm á málið, enda varðar ætlað brot ekki þyngri refsingu en þar er áskilið í a-lið og framlögð gögn verða talin nægjanleg til sakfellingar.

Verður ákærði að ofangreindu virtu og þar sem rannsóknarskjöl lögreglu eru í samræmi við ákæru sakfelldur fyrir þá háttsemi sem honum er gefin að sök í ákæru og þar er rétt heimfært til laga.

II.

Ákærði, sem er 24 ára, á samkvæmt sakavottorði nokkurn sakaferil að baki sem áhrif hefur í máli þessu. Hann var þannig þann 12. apríl 2017 dæmdur í 30 daga fangelsi fyrir ítrekaðan fíkniefna- og ölvunarakstur, en að auki var hann þann 17. júlí nefnt ár, dæmdur í tveggja mánaða fangelsi fyrir fjögur þjófnaðarbrot sem hann framdi í febrúarmánuði sl., en refsingin var bundin almennu skilorði til tveggja ára, skv. ákvæði 57. gr. laga nr. 19/1940

Refsingu ákærða í máli þessu ber að tiltaka sem hegningarauka við hinn síðastgreinda dóm samkvæmt 78. gr., sbr. 60. gr. almennra hegningarlaga, er samsvari þeirri þyngingu hegningar, sem kynni að hafa orðið, ef dæmt hefði verði um öll brotin í einu. Að því virtu þykir ekki ástæða til að gera ákærða sérstaka refsingu í máli þessu og þá ekki að hrófla við fyrrgreindu skilorði.

Dæma ber ákærða til að greiða kröfuhafa, Högum hf., kröfu þá sem vísað er til í ákæru, að fjárhæð 20.998 krónur, auk vaxta og dráttarvaxta svo sem nánar greinir í dómsorði, en fyrirsvarsmaður bótakrefjanda lagði kröfuna fram við rannsókn málsins hjá lögreglu, en hún er dagsett 18. maí sl. Ekki eru efni til að greiða bótakrefjanda sérstakan málskostnað.

Engan sakarkostnað leiddi af rannsókn málsins og rekstri þess hér fyrir dómi.

Ó-kk-nf Ó-kk-nf héraðsdómari kveður upp dóm þennan.

D Ó M S O R Ð

Ákærða, X, er ekki gerð sérstök refsing í máli þessu.

Ákærði greiði Högum hf., kt. 670203-2130, 20.998 krónur ásamt vöxtum samkvæmt 1. mgr. 8. gr. laga nr. 38/2001 frá 24. apríl 2017 til 29. nóvember sama ár, en með dráttarvöxtum frá þeim degi samkvæmt 1. mgr. 6. gr. laga nr. 38/2001 til greiðsludags.